Document ID: 31982R2989

*****
ΚΑΝΟΝΙΣΜΟΣ (ΕΟΚ) αριθ. 2989/82 ΤΟΥ ΣΥΜΒΟΥΛΙΟΥ
της 9ης Νοεμβρίου 1982
περί χορηγήσεως ενισχύσεως κατά την κατανάλωση βουτύρου στη Δανία, στην Ελλάδα, στην Ιταλία και στο Λουξεμβούργο
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1183/82 (2), και ιδίως το άρθρο 12 παράγραφος 2,
την πρόταση της Επιτροπής,
Εκτιμώντας:
ότι η κατάσταση της αγοράς του βουτύρου στην Κοινότητα χαρακτηρίζεται από σημαντικές διαθέσιμες ποσότητες και πρέπει, ως εκ τούτου, να αυξηθεί η κατανάλωση βουτύρου με όλα τα κατάλληλα μέσα·
ότι η πτώση των τιμών στην τελική κατανάλωση αποτελεί αποτελεσματικό μέσο για την επίτευξη του σκοπού αυτού· ότι για τον σκοπό αυτόν η Επιτροπή σχεδιάζει, βάσει του άρθρου 6 παράγραφος 7 του κανονισμού (ΕΟΚ) αριθ. 804/68, ad hoc να λάβει ειδικά μέτρα που συνεπάγονται πρόσθετη μείωση της τιμής του βουτύρου που αγοράζεται για άμεση κατανάλωση εν όψει των εορτών του τέλους του έτους·
ότι η εφαρμογή των εν λόγω μέτρων θέτει ιδιαίτερα προβλήματα στη Δανία, στην Ελλάδα, στην Ιταλία και στο Λουξεμβούργο· ότι πράγματι η αγορά του βουτύρου σ' αυτά τα Κράτη μέλη, χαρακτηρίζεται από πολύ μικρά ή ανύπαρκτα δημόσια αποθέματα και από περιορισμένες ποσότητες που αποτελούν αντικείμενο συμβάσεων ιδιωτικής αποθεματοποιήσεως· ότι για να μη τεθούν σε μειονεκτική θέση οι καταναλωτές αυτών των Κρατών μελών σε σχέση με τους καταναλωτές των άλλων Κρατών μελών, πρέπει να προβλεφθεί η δυνατότητα επιδοτήσεως βουτύρου στη Δανία, στην Ελλάδα, στην Ιταλία και στο Λουξεμβούργο, με τους ίδιους όρους με εκείνους υπό τους οποίους πωλείται το βούτυρο στα άλλα Κράτη μέλη, στα πλαίσια του εν λόγω μέτρου·
ότι η Δανία και το Λουξεμβούργο κάνουν χρήση των δυνατοτήτων που προβλέπει ο κανονισμός (ΕΟΚ) αριθ. 1269/79 του Συμβουλίου της 25ης Ιουνίου 1979, περί της διαθέσεως με μειωμένη τιμή του βουτύρου που προορίζεται στην άμεση κατανάλωση (3), όπως τροποποιήθηκε τελευταία από τον κανονισμό (ΕΟΚ) αριθ. 1186/82 (4)· ότι το μέτρο που αποτελεί αντικείμενο του παρόντος κανονισμού πρέπει να λάβει υπόψη την ενίσχυση που χορηγείται δυνάμει του εν λόγω κανονισμού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Στη Δανία, στην Ελλάδα, στην Ιταλία και στο Λουξεμβούργο χορηγείται ενίσχυση στην άμεση κατανάλωση βουτύρου.
2. Το ποσό αυτό της ενισχύσεως καθορίζεται σε 130 ECU/100 kg για την Ελλάδα και την Ιταλία και σε 85 ECU/100 kg για τη Δανία και το Λουξεμβούργο.
Άρθρο 2
Οι λεπτομέρειες εφαρμογής του παρόντος κανονισμού προβλέπουν ιδίως μια οριακή ημερομηνία για τη συσκευασία του βουτύρου σε μικρά πακέτα, την μέγιστη ποσότητα βουτύρου που μπορεί να τύχει της επιδοτήσεως του άρθρου 1, καθώς και διατάξεις που εξασφαλίζουν ότι το βούτυρο θα καταναλίσκεται στο Κράτος μέλος για το οποίο προορίζεται.
Άρθρο 3
Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στο Λουξεμβούργο, στις 9 Νοεμβρίου 1982.

Labels: 2
18
17